

***Izvještaj o radu i finansijskom poslovanju Javne ustanove Nikšićko pozorište za 2020. godinu***

**Nikšić, januar 2021. godine**

***S A D R Ž A J:***

* ***Uvod***………………………………………………………………………………...……………….**2**
* ***Produkcijska djelatnost i ostale programske aktivnosti***……….…..**3**
* ***Izdavačka djelatnost***…………………………………………………..……….…...……..**5**
* ***Izvještaj o radu Pozorišnog savjeta za 2020. godinu***...…………..…..**7**
* ***Baletska škola u Nikšićkom pozorištu***…………………………………...…....**7**
* ***Izvještaj o finansijskom poslovanju za 2020. godinu***….…….….......**9**
* ***Zaključak***…………………………………………...………………………………………….**11**

**Uvod**

Nikšićko pozorište je realizaciju planiranih programskih aktivnosti za 2020 godinu počelo redovnim mjesečnim repertoarima. Međutim, kako je sredinom marta u Crnoj Gori zvanično proglašena epidemija – COVID 19, martovski repertoar je morao biti otkazan i odložen. Takođe, u svim teatarskim kućama u državi odloženi su producentski poslovi na pripremama za inscenaciju planiranih premijernih projekata pozorišnih predstava.

Pozorište je realizovalo januarski i februarski repertoar, a nakon što je Crna Gora krajem maja i početkom juna proglašena prvom „korona free“ državom u Evropi, kao i početkom drugog talasa COVID – 19, realizovani su neki sadržaji iz odloženog martovskog repertoara. Programi su realizovani uz potpuno pridržavanje i u skladu sa propisanim epidemiološkim mjerama i preporukama.

Drugi talas pandemije svojim intenzitetom i posljedicama uslovio je odlaganje svih pozorišnih festivala, tako da je sedamnaesto izdanje „Međunarodnog festivala glumca“ u Nikšiću bilo nemoguće održati.

Izdavačka djelatnost Pozorišta je na osnovu aplikacija na konkursu Ministarstva kulture, pod sloganom „živimo kulturu“, uspjela redovno objavljivati časopis „Pozorište“ i u suizdalaštvu sa Crnogorskim narodnim pozorištem priredila knjigu „Hamlet na Korzou“, autora Milorada Boškovića.

Baletska škola „Princeza Ksenija“, nastavila je održavanje nastave i sa polaznicama u Nikšiću, ali u najvećem dijelu nastavnog programa onlajn nastavom.

I pored teške epidemiološke situacije Pozorište je sa drugim subjektima i ustanovama kulture, uključujući i NVO sektor, ostvarilo niz programskih sadržaja. Značajno je istaći da su saradnjom opštinskog rukovodstva i kabineta doskorašnjeg ministra kulture obezbijeđena finansijska sredstva za premijeru pozorišne predstave za večernju scenu na čijim pripremama će se pristupiti samim početkom programske godine**.**

**Produkcijska djelatnost i ostale programske aktivnosti**

Početkom izvještajne godine Nikšićko pozorište je nastavilo sa post produkcijom najnovije premijere „Gospodska krv“ gostujući u Kulturnom centru u Baru. Februarski repertoar je bio sadržajan, posebno u susret 16. februaru – Jubileju Nikšićkog pozorišta. Svečanost je obilježena gostovanjem predstave „Balkanska carica“, Kulturnog centra iz Bara. Uz svečani čin podsjetilo se na prva izvođenja najznačajnijeg dramskog djela kralja Nikole, „Balkanska carica“, koju je prvi put u Nikšiću izvelo tadašnje Pozorišno društvo u decembru 1886. godine, dvije godine nakon praizvedbe na Cetinju 1884. godine.

U okviru februarskog repertoara na sceni Pozorišta nastupio je Crnogorski simfonijski orkestar, nastavljajući višegodišnju odličnu saradnju sa Muzičkim centrom Crne Gore. Narodno pozorište iz Beograda predstavilo se operom za djecu i mlade i sa koncertom operskih arija. U suorganizaciji sa gimnazijom „Stojan Cerović“ priređena je pozorišna predstava „Junak neke knjige“, čiji su autori i protagonisti profesori i učenici gimnazije. Upriličena je i likovna izložba slikarke Milene – Mile Vladisavljević.

Repertoar za mart je bio koncipiran sa 12 sadržaja, ali je zbog zvaničnog proglašenja epidemije izazvane korona virusom, u cjelosti odložen.

Tokom juna kada je u Crnoj Gori prevaziđen prvi talas epidemije dijelom je realizovan martovski repertoar. Sa predstavom „Gospodska krv“, Pozorište je gostovalo u Kulturnom centru u Kotoru. Izdavačka djelatnost je, takođe u Kotoru, predstavila izložbu „Crnogorska pozorišna povijest“, kojom je prethodne godine obilježen jubilej 135 godina pozorišne tradicije u Nikšiću, a izložba podrazumijeva istorijski presjek pozorišnog života u Crnoj Gori. Državni arhiv Crne Gore – arhivski odsjek Nikšić priredio je izložbu „Obnova Crnogorskog kraljevstva i jubilarne svečanosti 1910. godine“.

Predstava za djecu i mlade „Kraljević i prosjak“, druga premijera u pozorišnoj sezoni bila je u selekciji tri festivala: Festival pozorišta za djecu u Kotoru, Festival „Grad teatar Budva“ i Korifej festival u Kolašinu, ali je održavanje svih pozorišnih festivala odloženo zbog drugog talasa pandemije.

Kako nije bilo moguće održavati i kulturne manifestacije, i tradicionalna opštinska manifestacija Septembarski dani je simbolično obilježavana. U čast 18. septembra Dana opštine Nikšić, upriličena je promocija monografije „Arhitekte Josip Slade Šilović, Graditeljska djela u Knjaževini Crnoj Gori 1877-1900“ i izložba fotografija spomenika i spomen obilježja posvećenih Narodno – oslobodilačkoj borbi.

U kontekstu drugih programskih aktivnosti u novembru organizovana je izložba fotografija, u saradnji sa NVO sektorom. U organizaciji Državnog arhiva Crne Gore – arhivski odsjek Nikšić, Opštine Nikšić i Nikšićkog pozorišta, u decembru, postavljena je izložba „Konzularna predstavništva Crne Gore 1880 – 1914. godine“.

Sedamnaesto izdanje „Međunarodnog festivala glumca u Nikšiću“ nije realizovano jer je drugi talas pandemije u Crnoj Gori i u Nikšiću dostigao najozbiljnije i najteže razmjere i posljedice.

**Izdavačka djelatnost**

Projektne aktivnosti izdavačke djelatnosti Nikšićkog pozorišta su prateći i neodvojivi dio pozorišne produkcije i predstavljaju refleksiju događaja sa matične i drugih pozorišnih scena u Crnoj Gori u 2020. godini.

Uprkos teškoćama u kojem se dramska umjetnost našla u periodu pandemije korona virusa, Izdavačka djelatnost je realizovala Programom rada planirane aktivnosti. Realizovani projekti ovog segmenta rada Pozorišta doprinijeli su da se dramska umjetnost ne samo u Nikšiću, već i u Crnoj Gori organizovanije bilježi i izučava, uprkos okolnostima prouzrokovanim zdravstvenom krizom u zemlji i svijetu. Cilj realizovanih naslova je i nastavak kontinuiranog nastojanja da se scenski kreativni čin sačuva od zaborava i da se svijest o značaju pozorišta i na ovaj način potvrdi, a teatar dodatno približi publici.

Projekati izdavačke djelatnosti Nikšićkog pozorišta imali su podršku Ministarstva kulture kroz Konkurs za sufinansiranje programa i projekata za ostvarivanje javnog interesa u kulturi. Neki sadržaji realizovani su uz podršku i saradnju sa drugim pozorišnim i ustanova kulture u Crnoj Gori koje se bave profesionalnom dramskom produkcijom, te brojnim festivalima koji funkcionišu kao producentske kuće.

Tokom minule godine objavljena su četiri (4) časopisa „Pozorište“. Značaj ovog projekta ogleda se, prije svega, u afirmisanju crnogorske pozorišne produkcije. Ministarstvo je prošle godine Nikšićkom pozorištu opredijelilo 1.000,00 € za pokriće troškova grafičkog preloma, dizajna i štampe za četiri broja časopisa „Pozorište“. Prvi prošlogodišnji broj štampan je kao specijalno izdanje, čiji je sadržaj u cjelosti bio posvećen viševjekovnom pozorišnom trajanju u Kotoru, gradu koji je na prostorima bivše Jugoslavije bio mapiran kao sredina koja ima najstariju pozorišnu zgradu, iza Pozorišta na Hvaru. Zbog pandemije COVID19, brojevi 39 i 40 rađeni su kao dvobroj. U njegovom sadržaju zabilježeni su svi događaji sa crnogorskih scena od početka do septembra 2020. godine.

U broju 41 su naslovi koji su producirani sa početka sezone do kraja godine. Drugi značajni projekat u ovom segmentu rada Nikšićkog pozorišta je knjiga „Hamlet na korzou“, autora Milorada Boškovića. Taj vrijedan publicistički rukopis predstavlja svojevrsni pozorišni i filmski brevijar Milorada Boškovića. „Hamlet na korzou“ (asocira na poznatu zbirku Tina Ujevića, objavljenu u Nikšiću) daje pregled članaka i ogleda o najmarkantnijim događajima i ličnostima u ovim sferama umjetnosti u Crnoj Gori druge polovine XX vijeka – periodu koji je označen kao najznačajniji u razvoju pozorišne i filmske umjetnosti. Riječ je o kulturološkoj studiji koja zavređuje pažnju šireg čitalačkog kruga. Objavljivanje ove knjige znači veliki doprinos adekvatnom sagledavanju značaja crnogorske pozorišne i filmske umjetnosti u jugoslovenskim okvirima, ali i za dalji tok njenog razvoja u Crnoj Gori i afirmaciji u svijetu.

U saradnji sa Kulturnim centrom „Nikola Đurković“ realizovana su dva projekta: prezentacija izložbe „Crnogorska pozorišna povijest“ i Konkurs za najbolju dramu, na temu „Zaustavite planetu“, po stihovima Vitomira Vita Nikolića, a koju je inicirala Izdavačka djelatnost Nikšićkog pozorišta.

U izvještajnom periodu u kontinuitetu je ažurirana web – stranica Nikšićkog pozorišta, gdje se plasiraju sve aktuelne informacije o radu Pozorišta, ali i drugih ustanova kulture koji realizuju programe u zgradi Nikšićkog pozorišta.

**Izvještaj o radu Pozorišnog savjeta za 2020. godinu**

Pozorišni savjet JU Nikšićko pozorište, je tokom 2020. godine, održao devet sjednica. Savjet je razmatrao i usvojio niz odluka i zaključaka, u skladu sa važećim zakonskim propisima, koji se odnose na djelatnost ustanove.

U izvještajnom periodu Pozorišni savjet je donio Odluku o usvajanju Izvještaja o radu i finansijskom poslovanju JU Nikšićko pozorište za 2019. godinu, Odluku o davanju saglasnosti na plan Javnih nabavki za 2020. godinu, Odluke o izmjeni i dopuni Pravilnika o organizaciji i sistematizaciji radnih zadataka, Odluku o usvajanju Programa rada JU Nikšićko pozorište za 2021. godinu.

Pozorišni savjet je redovno usvajao mjesečne repertoare JU Nikšićko pozorište, u sklopu zajedničkog opštinskog Programa „Nikšićka kulturna scena 2020“.

Poseban doprinos Savjeta, ogleda se u redovnim razmatranjima i analizama aktuelnih pitanja, u cilju efikasne i produktivne realizacije planiranih programskih aktivnosti, kao i iznalaženju rješenja na prevazilaženju teškoća, za nesmetan rad i funkcionisanje ustanove.

**Baletska škola u Nikšićkom pozorištu**

Od februara 2016. godine, u Nikšićkom pozorištu održava se redovna nastava klasičnog baleta po planu i programu baletske škole „Princeza Ksenija“. Nastavu pohađa 40 polaznica uzrasta od 4 do 10 godina, raspoređene u pripremna odjeljenja i odgovarajuće razrede. U izvanrednim uslovima u sali za scenski pokret nastavu izvode eminentna pedagoška i stručna imena iz oblasti klasičnog i modernog baleta, muzike, bontona i francuskog jezika.

Pored sticanja znanja i umijeća, kroz program teorijske i praktične nastave, mlade balerine učestvuju u iscenacijama baletskih spektakala iz produkcije ove renomirane škole. Baletska škola „Princeza Ksenija“ je u izvještajnoj godini trebala obilježiti 20 godina postojanja i rada posebnom svečanošću i postavkom baletskog spektakla „Kopelija“. Pandemija je onemogućila realizaciju velikih scenskih projekata, ali je škola upriličila niz drugih vizuelnih projekata iz djelokruga sopstvenih aktivnosti. Nastavni program je u najvećem dijelu izveden u on-lajn varijanti, da bi kada je to bilo dozvoljeno održavan redovno u baletskim salama i učionicama.

Iako na početku redovnog obrazovanja ovog vida scenske umjetnosti, polaznice škole u Nikšiću pokazale su neprikosnoven afinitet za nespornim prirodnim određenjem što obećava da će ova škola iznjedriti i profesionalne umjetnice.

**Izvještaj o finansijskom poslovanju za 2020. godinu**

|  |  |  |
| --- | --- | --- |
| **Redni**  **bro**j | **Opis** | **Izvršenje za period od 01.01-31.12.2020. god** |
|
| 1 | 2 | 3 |
| 1. | **Primici** |  |
| 1.1 | Opšti prihodi  - Transferi od Budžeta Opštine  - Transferi od Ministarstva kulture  (izdavanje knjige „Hamlet“ i Časopis „Pozorište“)   * Transferi od Zavoda za zapošljavanje   (Refundacija ličnog dohotka lica sa invaliditetom) | **439.558,55**  **2.600,00**  **3.380,06** |
|  | **Namjenski prihodi od Budžeta Opštine**  -Programske aktivnosti 2020 | **911,00**  911,00 |
| 1.3 | **Sopstveni prihodi**  -Fakturisani prihodi (organizovana prodaja ulaznica)  -Prihodi sa biletarnice (prodaja ulaznica) | **8.925,01**  8.250,00  675,01 |
| **I** | ***Ukupni primici*** (1.1+1.2+1.3) | ***455.374,62*** |
| 2. | **Izdaci** |  |
| 2.1 | **Bruto zarada i doprinosi na teret poslodavca** | **407.179,39** |
| 2.2 | **Ostala lična primanja**  **-**Ostale naknade-pomoći zaposlenima za smrt člana porodice  -8. Mart  -Nova godina  -Naknada za Pozorišni savjet | **17.436,60**  1.620,00  3.900,00  6.750,00  5.166,60 |
| 2.3 | **Rashodi za materijal i usluge**  -Rashodi za gostujuće predstave  -Rashodi za kancelarijski materijal  -Rashodi za izradu reklamnog materijala i ulaznica  -Rashodi za sl.putovanja u zemlji (dnevnice)  -Rashodi za reprezentaciju u zemlji  -Rashodi za usluge prevoza  -Rashodi za telefonske usluge  -Rashodi za električnu energiju  -Rashodi za bankarske usluge  -Rashodi za PTT usluge  -Rashodi za gorivo  -Rashodi za Ugovore o djelu (porez i prirez)  -Rashodi za kompjutersku opremu i održavanje  -Rashodi za hotelski smještaj glumaca  -Rashodi za komunalne usluge  -Rashodi za osiguranje zaposlenih osiguranje objekta  -Registracija službenog vozila  -Rashodi punjenja tonera za stampač  -Rashodi za sredstva higijene  -Ostali izdaci | **31.212,67**  2.086,00  239,85  2.026,50  2.124,00  36,00  481,01  862,84  13.387,50  819,04  25,80  86,00  2.426,85  150,00  411,00  1.454,64  1.642,22  302,65  78,00  333,77  2.239,00 |
| **II** | **Ukupno izdaci** (2.1+ 2.2+2.3+2.4) | **455.828,66** |
| **III** | **Povećanje/smanjenje gotovine (I-II)** | -454,04 |
| **IV** | **Gotovina na početku perioda** | 603,34 |
| **V** | **Gotovina na kraju perioda(III+IV)** | **149,30** |

**Stanje na žiro-računu JU Nikšićko pozorište 31. 12. 2020. godine iznosi 149,30€.**

**Izvještaj o neizmirenim obavezama**

|  |  |  |
| --- | --- | --- |
| **Redni broj** | **OPIS** | **Stanje obaveza na kraju izvještajnog perioda**  **01.01-31.12.2020.god.** |
| 1 | 2 | 3 |
| 1. | **Obaveze za tekuće izdatke** |  |
| 1 | Obaveze za bruto zarade i doprinose na teret poslodavca (**decembar 2020**) | 31.455,96 |
| 2 | Obaveze za ostale tekuće izdatke (**dobavljači**) | 2.346,32 |
|  | **Stanje obaveza na dan**  **31. 12. 2020. godine** | **33.802.28** |

**Napomena:**

Neizmirene obaveze po osnovu poreza i doprinosa za period od 2009-2014. godine iznose **473.049,14€**.

U 2020. godini Opština Nikšić uplatila je anuitete po reprogramu u iznosu od **21.287,22€**,a u 2021. godini planirani su anuiteti u iznosu od **26.017,74€.**

**Zaključak**

Novonastala situacija izazvana korona virusom nanijela je kulturi u cjelosti ogromne posljedice nematerijalne i materijalne prirode, što se naročito odrazilo, na pozorišnu djelatnost. Nikšićko pozorište je prethodnih godina, na godišnjem nivou, realizovalo, u prosjeku, 130 do 140 programa, a komercijalnom valorizacijom većeg dijela programskih aktivnosti i sadržaja ostvarili bi sopstvene prihode u iznosu od oko 40.000,00 eura godišnje.

I pored svih teškoća i ograničenja prouzrokovanih teškom epidemiološkom situacijom, a poštujući donesene mjere i preporuke od strane stručnih i nadležnih istanci, Pozorište je realizovalo niz programskih koncepata. Pri tom je, isključivo, vođena briga o racionalnom i minimalnom utrošku finansijskih sredstava.

Iako u složenim uslovima Pozorište je, kada je to bilo moguće, odgovorilo potrebama javnog interesa ne samo u oblasti kulture već i, uopšte, društvenog života.

Sa tog stanovišta značajno je istaći da je objekat zgrade Pozorišta u potpunosti priveden namjeni, s obzirom da je i preostali dio lokalna uprava rekonstruisala i adaptirala za potrebe depoa Javne ustanove Muzeji i galerije.

**D I R E K T O R**

Zoran Bulajić, s.r.